myPledari ha survegnì trais fragliuns
Las purschida da "myPledari" è vegnida engrondida ed actualisada cun ils linguatgs tudestg, franzos e talian

gv 

Il pledari "myPledari" datti en ina secunda versiun. Suenter trais onns è il pledari online vegnì engrondì, actualisà ed el ha survegnì fragliuns. I dat in pledari rumantsch-englais, rumantsch-tudestg, rumantsch-franzos e rumantsch-talian e cuntrari. Ier ha il "bab" da "myPledari", igl Engles Mike Evans, preschentà la nova versiun el rom da la Sessiun a Flem, el ha era preschentà ils collavuraturs che s’engaschan cun el per in pledari rumantsch online. La nova adressa sa cloma www.pledari.ch.

7700 chavazzins
"MyPledari" è in pledari online gratuit en rumantsch-englais ed englais-rumantsch. Sco la Lia Rumantscha scriva en la communicaziun da pressa, è ina da las fermezzas l’integraziun da tut ils tschintg idioms sper il rumantsch grischun.
Il stgazi da pleds cuvria la gronda part da las situaziuns linguisticas dal mintgadi. Quai pledari datti dapi il december 2003, la banca da datas è vegnida engrondida la stad 2004. Dapi ier han ils applitgaders access sin la pagina www.pledari.ch, quai è la versiun actualisada cun in pledari dals trais linguatgs naziunals svizzers. Il stgazi da pleds è anc ina giada pli gronds e dumbra ussa 7700 chavazzins. Il "pledari grond" rumantsch grischun-tudestg dumbra varga 200 000 pleds. Ils dus pledaris sa drizzan ad in public different. Sco il linguist Werner Carigiet ha menziunà a la preschentaziun dal pledari digital sa drizza il "pledari grond" en emprima lingia a persunas cun buna schientscha dil linguatg rumantsch entant ch’il pledari digital è d’avantatg per persunas ch’emprendan rumantsch e per scolars. Da la pagina d’internet www.pledari.ch datti ina colliaziun directa tar il "pledari grond". La pagina d’internet "pledari.ch" è vegnida programmada da nov. Gion-Andri Cantieni da Sagogn ha dà a la pagina ina nova parita ed augmentà il dumber da las funcziuns. Uschia datti dapli opziuns da tschertgar in pled, tranter auter l’opziun d’in commentari.

Damain ils Rumantschs
Mike Evans na ha betg savì dir quantas persunas che dovran il pledari digital, la pagina na saja betg equipada cun in dumbrader. Tuttina ha el savì relatar da blers ecos positivs en furma dad e-mail.
La gronda part da quels ecos è vegnida da students da linguatg da l'entir mund, da schurnalists ed auturs da cudeschs da viadi. Era ils Rumantschs han scrit ad Evans, quels hajan oravant tut ludà l’existenza da quai pledari. Dil niz dal pledari per l'englais haja anc nagin rapportà.
Plans d’actualisar il pledari cun in ulteriur linguatg na ha Evans betg, mo Werner Carigiet ha manegià: "L’integraziun dal ladin dal Tirol dal sid fiss ina sfida." In auter giavisch è ina versiun auditiva. Nicolas Bühler, Alex Schlatter e Werner Carigiet èn stads ils collavuraturs da Mike Evans tar la realisaziun da la versiun actuala. Bühler è student da linguatgs a Genevra. Durant in curs da rumantsch a Laax ha el entschet a realisar in agen pledari dals quatter linguatgs naziunals. Sia lavur è vegnida agiuntada a la banca da datas existenta. Schlatter – era el in student da linguatgs a Genevra - è creschì si el Tessin biling rumantsch e talian. Il pledari "mioPledari" è stà ses project da la stad vargada. La coordinaziun dal project resta vinavant en mauns dal translatur Mike Evans, era la versiun englaisa "myPledari". Werner Carigiet, scolast e pedagog è responsabel per il cuntegn da "meinPledari". La Lia Rumantscha sustegn il project.

Text original en Sursilvan